Italy pona ina utà toppe ikussak yau,
tok uya Paul molopai tùulon kon yaꞌchichak kon tùlùppù Julius yemyak,
soicha yamùk yepulu,
Caesar soichayi tonpa.
Ina wenukuppù kanau Adramyttium poino yak Asia polo tùutàsen yak,
molopai ina utàppù màlà.
Aristarchus Macedonia kok Thessalonica pon wechippù ina yaꞌlà.
Tùulon nà wei yattai ina welepamùppù Sidon pona.
Julius wechippù màlà wakù pe Paul pàk molopai tùtonpa yamùk yense iità toppe ikupùppù ya,
yàꞌlàlà iꞌche tùwettok ke tùlepa toppe.
Ina utàppù màlà motapai,
molopai assetun yaseꞌnùmù ina winàkàik pàk ina utàppù tùtùi pe tùwessen Cyprus latoi yawà.
Ina uya palau nuklàꞌnùpùppù Cilicia molopai Pamphylia winà,
molopai ina uyàpùppù Myra,
Lycia pon pona.
Molo soicha yamùk yepulu uya kanau yepoloppù Alexandria poi tùutàsen Italy pona,
màlà yak ina tùlùppù ya.
Ina utàppù màlà tànànpàk tukke wei,
molopai saꞌman pe.
Walà tùse ina welepamùppù màlà pata Cnidus winà.
Assetun uya màlà yawàlà ina utà toppe pùla ina kupùppù.
Màlàpàk ina utàppù tùtùi pe tùwessen yawà tuna iwoino Crete latoi winà,
yentaka pe pata Salmone winà.
Tuna yena piyau lùiwa ina wechippù,
màlàyau saꞌman yai ina welepamùppù “Wakù Peyak” yak meyon kulu pen Lasea poi.
Tachin pe kulu ina wechippù màlà tùutà kon pàk lùppù tuna po molopai pata weyu wenukassak wechippù.
Molopai utàn yentai nen uchi àsà pe iwenasak wechippù,
masapùla Usentuppantok Weyu usentakappù pàk.
Màlàpàk Paul uya tok yekamappoppù.
“Kàyik yamùk,
tenyaik sàlà motapai utàntokùꞌnokon wechi àsà pe.
Kanau molopai yawon kon yàꞌlà yamùk là umatta màlà molopai kappon yamùk nàlà,”
tukaik.
Tùse soicha yamùk yepulu uya ailon teppù kanau yennài molopai kanau yesak maimu pàk,
Paul uselupatok pàk pùla.
Peyak wechippù màlà iko pe iwettok yattai yau wemaꞌnà yentai,
màlàpàk tamùꞌnawolon kon lùiwa kàyik yamùk wechippù màlà itàpai Phoenix yepose,
yepolo là tùuyaꞌnokon pe iwechi yau.
Molo iko pe iwettok yattai tùukoꞌmantok kon pe.
Crete pon peyak wechippù màlà wei wewontok winon pe.
Meluntà pe pùla assetun wepyattàppù tasseꞌnùmù pàk south winàpai molopai kàyik yamùk uya tùnkupù kon kupù tùuyaꞌnokon pe yekamappù,
màlàyau tok uya kanau yaꞌchinài pàlàkappù molopai tok utàppù mei pùla Crete yena pàk.
Tùse asseꞌne meluntà kulu assetun,
utasseꞌnùmùppù tuna yaploppon pata winàpai.
Wei Wepakkatok winà tukaik tesassen.
Kanau wànàppù ya molopai ikupù ina uya yentai iwechi pàk ina weꞌnonkappù assetun uya yatoppe.
Ina utàppù assetun winàpai tùtùi pe tùwessen yawà elekkwà lùkkwà pata Cauda itesek polo.
Molo saꞌman kùlottau ina uya kanau lùkkwà kupùppù iimatta tukaik.
Tok uya ipàlàkappù eke kanau pona.
Tok uya eke kanau yaulomùppù wappu ke meluntà pe iwettoppe.
Tok usenalippappù màlà wàssàk yena pona tùutà kon yeselùkek iwechi pàk Syrtis yena pona.
Màlàpàk tok uya anài nuttàppù molopai assetun uya kanau yatoppe ikupùppù tok uya.
Àsà assetun wechippù tasseꞌnùmù pàk lùppù,
màlàpàk yakon wei yattai yàꞌlàlà kanau yawon kon soloka pàk tok wepyattàppù tuna kak.
Molopai icholùwano wei yattai tok uya kanau yapluli yenuꞌmappù temyatù kon ke.
Tukke wei ina uya wei wapùla chilùkà yamùk là yene pùla iwechippù,
molopai assetun wechippù tasseꞌnùmù pàk meluntà pe.
Ina weꞌnonkappù tamùꞌnawolon wepùikattàntok màmuku pàk weꞌnàtok winàpai.
Tachin pe tùutaꞌlettàik pùla kàyik yamùk wechi tùpo,
Paul wàꞌmùssakkappù tok yemlotopo.
Molopai,
“Kàyik yamùk,
Crete polo utàn pen te uya yetasak auyaꞌnokon yau mattaꞌnàppà pen sàlà eppaino molopai yàꞌlàlà laꞌchimappù pen.
Tùse sàlàpe apawanattàyatàu iulà,
kesenalippatàu,
ànùꞌlà umatta pen màlà.
Tùse kanau neken nà umatta màlà.
Masapùla koꞌmanyak ewalupàttau Kaatù iponalok pe wettok molopai unnama molopai unapulà inchelùyi nùyàttai upyak,
molopai,
‘Kesenalippai Paul!
Caesar yemlotopoichi àwàꞌmùssakka màlà molopai Kaatù uya wakù pe tùwettok ewinàkàik yai,
pùsamlo kappon yamùk ayaꞌlà nùtàyaiꞌnannùk kussak man pàliꞌyau,’
nùkatai.
Màlàpàk,
kàyik yamùk,
kesenalippatàu!
Masapùla ailon ukayaik Kaatù pàk,
yekamappù upàk kasa iwechi màlà.
Tùse kùkanwa kon weꞌwànà màlà tuna yakletawon aꞌmun pona,”
teppù Paul uya.
14 pe wei tùpo màlà yewalupàyi tau,
ina nuttàppù meluntà assetun uya,
tuna Adriatic po.
Anomlak iwechi yattai kanau yanài nan uya pata piyak mei pùla ina wena yeselùkek yekamappù.
Màlàpàk tok uya emeꞌnek yewattàsak nonkappù tuna kak tewa ke molopai 120 feet kaichalà ikupai pe iwechi ittuppù tok uya.
Malalà tùpo tok uya màlà lùppù kupùppù màlàyau tok uya 90 feet pe ikupai pe iwechi ittuppù.
Tok usenalippappù màlà kanau utà tàk pona yeselùkek iwechi pàk,
màlàpàk tok uya asakùlàꞌnan kanau yessek nuttàppù kanau moiko yapai molopai wei yennappù tok uya Kaatù pàk.
Kanau yanài nan wechippù tùwepeiꞌcheꞌnokon kanau yapai.
Tok uya elekkwà kanau nuttàppù tuna kak molopai tok usennakappù kanau yessek nonka tùuyaꞌnokon kanau ippai winà pe tukaik.
Tùse Paul uya soicha yamùk molopai tok yepulu pàk,
“Pùsamlo kanau yanài nan wechi sàlà eke kanau yau pùla iwechi yau,
ewepùikattà kon pen màlà,”
teppù.
Màlàyau soicha yamùk uya elekkwà kanau yewa yattàppù iwepuka toppe tuna kak.
Pata wemakkapù wapiya Paul uya tok pawanattàppù tok utaꞌlettà toppe,
“14 pe wei àwàlàkkapù kon pùla mettantàu,
molopai sàlà yawàlà yàꞌlàlà nassak auyaꞌnokon pùla man.
Màlàpàk apawanattàyatàu iulà sàlàpe,
ataꞌlettàtàk kon,
iꞌche kulu messatàik nulà ewechi kon pa.
Tewin nà appai kon pùpok yenuꞌma auyaꞌnokon pen màlà,”
teppù.
Sàlà te tùpo,
Paul uya pùlomù pusak yanùmùppù tenki teppù ya Kaatù pàk,
tamùꞌnawàlà tok yemlotopo,
molopai ipilikappù ya,
molopai tùutaꞌlettà pàk iwessaꞌmolùkappù.
Tok umeluntàtappù molopai tamùꞌnawolon kon utaꞌlettàppù màlà.
276 pe tamùꞌnawàlà ina wechippù màlà kanau yau.
Tùutaꞌlettà kon tùpo,
tok uya kanau mappù emeꞌnek pe pùla paali walai yenuꞌma tùuyaꞌnokon ke tuna kak.
Pata wemassak yau kanau yanài nan uya pata yena wàssàk pe iwechi yeneppù tùse iꞌnai yailà iwechi ittu tok uya pùla iwechippù,
molopai tàwà tiyiwalà kanau welepantoppe aꞌmun pona tok uya ikupùppù.
Màlàpàk kanau yessek yewa yattàppù tok uya iwepuka toppe tuna kak,
molopai màlà yattai làma yatok ike ipàk yewa yeukappù tok uya.
Màlàyau tok uya eke tappulin walai tùlùppù kakàik kanau ippai winà,
assetun uya kanau yaseꞌma toppe miya tuna yena pona.
Tùse kanau utàppù wàssàk yak molopai iwewomùppù.
Kanau ippai pùkkù yaꞌchichak wàssàk uya wechippù màlà.
Màlàpàk iitama yentai iwechippù,
chipaꞌchipa uya kanau yaule yalakka tùse.
Soicha yamùk wekkupùppù yaꞌchichak kon wànà pàk tok pànanù tukaik,
molopai tok wepe tukaik.
Tùse Soicha yamùk yepulu wechippù Paul ànpùikattàpai,
màlàpàk tok yeleutanùpùppù ya tok uya ikupù tukaik.
Tùse tamùꞌnawàlà tùpànùnsan wepuka toppe kanau yapai wapiya yekamappù ya,
tok pànùntoppe aꞌmun pona.
Molopai tok tonpa lùssan utà toppe tok yeꞌmappù pàk,
pùlanka po wapùla kanau pùkkù lùssan po.
Sàlà kasa tok pànanùppù màlà aꞌmun pona.
Ina uklàssak nulà aꞌmun pona yau,
ina uya Malta pe pata yesek wechi ittuppù.
Molonkonnà wechippù màlà wakù pe ina pàk.
Konok wepyattàppù tùutà pàk molopai iko pe iwechippù,
màlàpàk apok pottàppù tok uya molopai tok uya ina yanùmùppù.
Paul uya aipù apok pilipùppù,
molopai apok pona inonkapàtù ya tùse àkài wepakkappù aꞌnek pe iwechi pàk,
molopai ikkappù ya itemyatù yai iwemokka pùla iwekkaiwattàsak wechippù.
Molonkonnà uya àkài wechi Paul yemyatù pàk yeneppù molopai tiyiwalàꞌnokon,
“Pùsàlà kàyik wechi màlà wànài pe,
tùse talumattàntok kaatùyi uya iwemattoppe ikupù pen màlà,
iwepesak là tuna kapai tùse,”
teppù.
Tùse Paul uya àkài yenuꞌmappù temyatù poi apok yak,
molopai eꞌnek pe ikupùppù ya pen.
Iwawo wapùla iwelikù tewinanpa yeneiꞌche tok wechippù.
Tachin pe imàmuku tùpo molopai yàꞌlàlà wekkussak iwinàkàik pùla iwechi pàk,
tok uya tùusenumenkatok kon mùyakanmappù.
Molopai “Kaatù pe iwechi màlà!”
teppù tok uya.
Mei pùla Publius,
màlà pata yesak patassek wechippù.
Ina yanùmùppù ya màlà wakù pe molopai àsolùwau wei ina wechippù ikaklamu pe.
Publius kàipùnù wechippù màlà tekkwek tau eꞌnek pe.
Iwàkkàmiꞌmasak molopai iweꞌwasukka.
Paul utàppù ipatassek yak,
tùwàpùlema tùpo temyatù tùlùppù ya ipona,
molopai ipittàppù ya.
Sàlà wekkussak yau,
tamùꞌnawàlà tùulon kon eꞌnek ton màlà pata yawon kon uyàpùppù molopai tok uchipittàppù.
Tok uya ina lepappù tukke lepantok ke,
molopai ina utà tuna po yau kanau yak iꞌche ina wettok teꞌma kon tau tùlùppù tok uya.